《有窦复者世居镇戎能道边事》
宋代·王陶

君不见镇戎千顺弓箭手，耕种官田自防守。
相团置堡御蕃军，下视贼庭殊不有。
杀羊取骨燃燕炙，试卜贼兵知入寇。
都校招呼入堡居，堡外重围百里余。
墙低城小不难破，贼箭如棚城上过。
堡中不及数十人，且斗且骂且欣欣。
登陴斫门谓平取，应弦死伤已无数。
窗间定箭射酋豪，一箭已闻哭声举。
争将锦囊里贼尸，鸣金收众唯恐迟。
不唯城堡依然固，吾众不伤毫与釐。
自从干戈动四鄙，覆军杀交增无耻。
朝廷未省遗边功，可事此勋不闻纪。
安得天兵百万众，尽如此辈坚且勇。

作者简介：（1020—1080）京兆万年人，字乐道。仁宗庆历二年进士。嘉祐初为监察御史里行。以论事不当出知蔡州，复以右正言召。赞韩琦决策，立英宗为皇子。英宗立，加知制诰，进龙图阁学士、知永兴军，召为太子詹事。神宗立，迁枢密直学士，拜御史中丞。初受知于韩琦，骤加奖拔，至是料神宗必易置大臣，欲自规重位，遂力攻韩琦。出知陈州。入权三司使，为吕公著劾罢。卒谥文恪。有文集及《奏议》、《诗说》等。